PRILOGA

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Antequera“

EU št.: PDO-ES-00327-AM03 – 19.3.2018

ZOP ( X ) ZGO ( )

1. Skupina vložnikov in pravni interes

Conseil régulateur de l’appellation d’origine protégée „Antequera“ Carretera de Córdoba, S/N 29200 Antequera – Malaga ŠPANIJA Tel. +34 952841451 E-naslov: info@doantequera.org

Regulativni odbor za zaščiteno označbo porekla „Antequera“ (Conseil régulateur de l’appellation d’origine protégée „Antequera“) je nepridobitni subjekt, ki ga pristojni organ v državi članici priznava kot organ za upravljanje označbe porekla; ta subjekt zastopa gospodarske subjekte, ki so udeleženi pri pridobivanju zaščitenega proizvoda, ter spoštuje demokratična načela in načela reprezentativnosti za gospodarske in sektorske interese, ki jih zastopa, pri čemer posebno pozornost namenja manjšinskim interesom, različni interesi pa so v njem zastopani enakopravno.

Poleg tega ima regulativni odbor pravno sposobnost, ki mu omogoča vložitev tega zahtevka za spremembo v skladu z nacionalno zakonodajo, natančneje s členom 13(2)(a) zakona št. 2/2011 z dne 25. marca o kakovosti kmetijsko-živilskega in ribiškega sektorja v Andaluziji.

2. Država članica ali tretja država

Španija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☐ Dokazilo o poreklu — ☐ Metoda proizvodnje — ☒ Povezava — ☐ Označevanje — ☐ Drugo [Navedite.]

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Spremenjeni sta bili točka B.3 „Fizikalno-kemijske lastnosti in organoleptične značilnosti olj“ iz specifikacije proizvoda in točka 3.2 enotnega dokumenta. Specifikacija proizvoda, na katero napotuje povezava v enotnem dokumentu, je bila posodobljena.

Fizikalno-kemijski parameter K270 (absorbanca pri 270 nm) se z 0,15 spremeni na 0,18.

Utemeljitev: v preteklih letih je bilo ugotovljeno, da se je zaradi zgodnejšega datuma obiranja (poljedelska praksa, ki jo uporabljajo pridelovalci ZOP „Antequera“ za pridobivanje olja z bolj izrazitimi sadnimi notami in boljše kakovosti) vrednost K270 rahlo povečala, mediana sadežnosti pa je visoka in zanjo parameter K270 dosega mejno vrednost 0,15 oziroma jo presega, pri čemer pa ne doseže mejne vrednosti iz veljavne zakonodaje.

Na splošno je parameter K270 povezan z oksidacijo olja, vendar različne znanstvene študije v zvezi s tem kažejo na tesno povezavo med vrednostjo K270 in naravno sestavo oljčnega olja: olja iz oljk, ki se obirajo prej, imajo za ta parameter precej višje vrednosti, kar pa je mogoče pojasniti s prisotnostjo večje količine fenolnih spojin, katerih absorbanca je pri valovni dolžini 280 nm, kar izkrivlja podatke. Paradoksalno prisotnost teh fenolnih spojin v veliki meri določa stabilnost pred oksidacijo in večino senzoričnih lastnosti, ki dajejo deviškemu oljčnemu olju njegove značilnosti.

ENOTNI DOKUMENT

„Antequera“

EU št.: PDO-ES-00327-AM03 – 19.3.2018

ZOP ( X ) ZGO ( )

1. Ime

„Antequera“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti (maslo, margarina, olje itn.)

3.2 Opis proizvoda, za katerega se uporablja ime iz točke 1

Ekstra deviško oljčno olje, ki se pridobiva iz plodov oljčnega drevesa (Olea europaea L.), pri čemer se uporabljajo izključno fizikalni ali mehanski postopki pri temperaturi, ki ne vpliva na naravno kemijsko sestavo olja, s čimer se ohranijo okus, aroma in značilnosti plodov, iz katerih je bilo proizvedeno.

Z organoleptičnega vidika ta olja ponujajo sadežnost zelenih oljk, drugih zrelih sadežev, mandljev, banan in zelene krme, pri čemer se intenziteta arom spreminja od srednje do visoke. Poleg tega se pojavlja blag do srednje močan grenak in pikanten okus, ki se odlično ujema z rahlo sladkastimi okusi.

Olja, ki so zaščitena z označbo porekla „Antequera“, se obvezno umeščajo v kategorijo ekstra deviških olj in imajo naslednje lastnosti:

Fizikalno-kemijske lastnosti:

Kislost (%) največ 0,3 Peroksidno število (mmol kisika na kg olja) največ 10 K270 (absorbanca pri 270 nm) največ 0,18





Organoleptične značilnosti:

Mediana za sadežnost vsaj 4 Mediana napake 0

3.3 Krma (samo za proizvode živalskega izvora) in surovine (samo za predelane proizvode)

Ekstra deviško oljčno olje, ki se pridobiva iz plodov oljčnega drevesa (Olea europaea L.) sorte Hojiblanca, z morebitnim dodatkom manjšinskih sort, kot so Picual ali Marteño, Arbequina, Picudo, Lechín de Sevilla ali Zorzaleño, Gordal de Archidona, Verdial de Vélez Málaga in Verdial de Huévar.

Sorta Hojiblanca je glavna, večinska sorta, saj zajema 90 % površine z oljkami na območju. Ostale sorte so obravnavane kot sekundarne sorte in se na območju gojijo v manjšem obsegu. Sorti Hojiblanca in Gordal de Archidona veljata za avtohtoni, torej imata lokalno poreklo.

3.4 Posebne faze proizvodnje, ki jih je treba izvajati na opredeljenem geografskem območju

Oljke, ki se uporabljajo za pridobivanje proizvoda, so odobrene sorte registriranih oljčnih nasadov, ki rastejo na območju proizvodnje.

Olje mora biti pridobljeno v registriranih mlinih na območju proizvodnje, ki izpolnjujejo določene pogoje.

Proizvodnja je razdeljena na naslednje faze: čiščenje, pranje in tehtanje oljk, mesenje oljčne mase, ločevanje snovi v trdnem stanju in tekočih snovi z neprekinjenim centrifugiranjem, ločevanje tekočih snovi z neprekinjenim centrifugiranjem, usedanje in skladiščenje.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Olje je pakirano v zatemnjene steklene vsebnike, zatemnjene plastične vsebnike, kovinske vsebnike s podlogo, primerno za uporabo v prehrani, ali keramične vsebnike, primerne za uporabo v prehrani, v skladu z veljavnimi predpisi, saj ti vsebniki dlje časa vzdržujejo fizikalno-kemijske in organoleptične lastnosti olja ter ne spreminjajo kakovosti vsebine, ker omejujejo vpliv svetlobe, ki pospeši oksidacijo olja.

3.6 Posebna pravila za označevanje proizvoda, za katerega se uporablja registrirano ime

Trgovske etikete vseh registriranih podjetij mora pregledati regulativni odbor v zvezi z uporabo logotipa označbe. Na teh etiketah mora biti navedba „Zaščitena označba porekla Antequera“ ali logotip označbe porekla in simbol Unije.

Na vseh vrstah embalaže, v katerih se olje prodaja potrošnikom, mora biti garancijska nalepka, etiketa ali etiketa na hrbtni strani, ki jo oštevilči in izda ali preveri regulativni odbor v zvezi z uporabo logotipa označbe. Hrbtne nalepke se nalepijo izključno v registriranem podjetju za pakiranje, in sicer tako, da ne morejo biti ponovno uporabljene.

4. Jedrnata opredelitev geografskega območja

Območje proizvodnje zajema ozemlje naslednjih občin v pokrajini Malaga: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco in Villanueva de Tapia ter občino Palenciana v pokrajini Kordova.

5. Povezava z geografskim območjem

Posebnosti geografskega območja

Območje proizvodnje se nahaja v naravni regiji doline Antequera, na skrajnem zahodu andaluzijskih dolin, obkroženih z Betijskim gorovjem. Na severu meji na pokrajini Kordova in Sevilja, na zahodu na pokrajini Sevilja in Cadiz ter na vzhodu na pokrajino Granada. Južno mejo tvorijo nizi subbetijskega gorovja, ki območje ločujejo od Montes de Malaga, Hoyas doline Guadalhorce in regije Serrania de Ronda; vsa ta območja so del pokrajine Malaga.

Območje ima posebne geomorfološke in podnebne značilnosti. Zajema območje dolin blagega reliefa (400–600 m nadmorske višine), ki ga obkrožajo nizi gorskih sistemov na severu (subbetijsko gorovje) in na jugu (penibetijski sistem), kar zagotavlja posebne mikroklimatske in pedološke pogoje za gojenje oljk.

Oljčni nasadi se nahajajo na nadmorski višini od 450 do 600 metrov, na srednje globokih in zelo ilovnatih tleh (20–70 % karbonatov). Zaradi endoreičnosti doline Antequera, v kateri so se oblikovali različni nivoji rečnih teras, je v tleh zelo veliko terciarnih usedlin, med njimi mio-pliocenska rdeča ilovica, ki nudi oljkam visoke količine kalija in visoko stopnjo zadrževanja vlažnosti, s tem pa ugodne pogoje za njihovo rast, saj več kot 90 % površin, na katerih se oljke gojijo, ni potrebno namakati. Regija Antequera ima zmerno-toplo sredozemsko podnebje z nekoliko celinskimi vplivi zaradi svojega položaja v andaluzijskih dolinah, obkroženih z Betijskim gorovjem. Zaradi tega so temperaturne razlike med poletjem in zimo ter med dnevom in nočjo zelo velike. Povprečne temperature med najbolj mrzlimi meseci (januar ali december) se gibljejo od 6 °C do 9 °C. Najbolj vroča meseca sta julij in avgust, ko se povprečne temperature gibljejo med 22 °C in 27 °C.

Posebnosti proizvoda

Z organoleptičnega vidika ekstra deviško oljčno olje z ZOP „Antequera“ ponuja srednje močno do močno intenzivnost sadežnosti zelenih oljk, z mediano 4 ali več ter različnimi pozitivnimi lastnostmi drugih zrelih sadežev, mandljev, banan in zelene krme. V oljih se pojavlja blag do srednje močan grenak in pikanten okus, ki se odlično ujema z rahlo sladkastimi okusi. S fizikalno-kemijskega vidika ima proizvod nizko kislost (manj kot 0,3 %), nizko peroksidno vsebnost (manj kot 10) in nizko ultravijolično absorbanco (K270) (manj kot 0,18).

Ima dobro uravnoteženo sestavo maščobnih kislin. Vsebnost oleinske kisline je visoka in znaša od 78 do 81 %, vsebnost linolne kisline pa je na srednji ravni in znaša od 5 do 8 %. Razmerje med mononenasičenimi in nasičenimi maščobnimi kislinami je visoko (med 11 in 15), vrednost v razmerju med oleinskimi in linolnimi maščobnimi kislinami (15 in 12) pa je srednja, zaradi česar ima olje lahek okus.

Zaradi visoke vsebnosti tokoferolov so to dokaj stabilna olja. To je tudi razlog, zakaj so olja Antequera bogata z vitaminom E.

Poudariti je treba, da so v neumiljivi frakciji olj Antequera visoke količine metilsterolov, ki presegajo 30 mg/100 g olja.

Vzročna povezava med geografskim območjem in značilnostmi proizvoda

Ker morajo drevesa črpati kalcij iz tal, toleranca avtohtone sorte Hojiblanca na ilovnata tla geografskega območja skupaj s sredozemskim podnebjem območja, ki ima zaradi svoje lege v andaluzijskih dolinah celinske značilnosti, kot so mrzle in suhe zime, pomeni, da se iz te sorte, katere oljčni nasadi na območju se obirajo v mesecih z nizkimi temperaturami, proizvaja olje, ki ima s senzoričnega vidika sadežnost zelenih oljk, z mediano 4 ali več, različnimi pozitivnimi lastnostmi drugih zrelih sadežev, mandljev, banan in zelene krme ter blagim do srednje močnim grenkim in pikantnim okusom. S fizikalno-kemijskega vidika ima olje nizko kislost (manj kot 0,3), peroksidno vrednost, nižjo od 10, in ultravijolično absorbanco, nižjo od 0,18.

Značilne nizke zimske temperature geografskega območja upočasnijo obdobje zorenja avtohtone sorte Hojiblanca, zato se spremeni profil kisline proizvedenih olj, saj se zvišajo ravni oleinske kisline (med 78 in 81 %) in znižajo ravni nasičenih in nenasičenih maščobnih kislin.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije označbe je na voljo na naslednjem spletnem naslovu:

http://www.juntadeandalucia.es/export/drupaljda/Pliego_Antequera_modificado.pdf

ali

http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-aceite-oliva.html, pri čemer je povezava na specifikacijo proizvoda pod imenom označbe kakovosti,

ali

na domači spletni strani regionalnega ministrstva Andaluzije za kmetijstvo, ribištvo in razvoj podeželja (Consejería de Agricultura, Pesca y Desarrollo Rural) (http://www.juntadeandalucia.es/organismos/agriculturapescaydesarrollorural.html) pod razdelki: „Áreas de actividad“/„Industrias Agroalimentarias“/„Calidad y Promoción“/„Denominaciones de Calidad“/„Aceite de oliva virgen extra“, pri čemer je povezava na specifikacijo proizvoda pod imenom označbe kakovosti.